ઇન્દોર તા. ૧૪ : વડાપ્રધાન નરેન્દ્ર મોદીએ આજે ઇન્દોરમાં દાઉદી વ્હોરા મુસ્લિમ સમુદાયના ૫૩માં ધર્મગુરૂ સૈયદના મુફફદલ સૈફુદ્દીન સાથે એક કાર્યક્રમમાં ભાગ લીધો હતો. આ પ્રસંગે મધ્યપ્રદેશના સીએમ શિવરાજસિંહ ચૌહાણ પણ હાજર રહ્યા હતા. પી.એમ. મોદીએ ઉઘાડાપગે સૈફી મસ્જિદમાં પ્રવેશ કર્યો હતો અને મજલિશમાં સામિલ થયા હતા. તેમણે વ્હોરા સમુદાયના વખાણ કરતા તેમની રાષ્ટ્રભકિતને દેશ માટે મિશાલ ગણાવી હતી. આ કાર્યક્રમ હઝરત ઇમામ હુસેનની શહાદતના સ્મરણોત્વ 'અશરા મુબારકા'માં યોજાયો હતો. વ્હોરા સમાજના ઇતિહાસમાં આવું પહેલીવાર બન્યું છે જ્યારે મર્હોરમની મજલિશમાં કોઇ વડાપ્રધાન શામિલ થયા હોય. તેમણે આ પ્રસંગે જનસમુદાયને સંબોધન પણ કર્યું હતું. મોદીએ વ્હોરા સમુદાયના કાર્યક્રમમાં પહોંચીને એક મોટો દાવ પણ ખેલ્યો છે. મર્હોરમના મહિનામાં ઇમામ હુસેનની સહાદતમાં થનારા માતમમાં તેઓ શામિલ થયા અને કહ્યું કે, ઇમામ હુસેન અમન અને ઇન્સાફ માટે શહિદ થયા હતા. આ થકી માનવામાં આવે છે કે શીયા મુસ્લિમોને પોતાની તરફ ખેંચવા પ્રયાસ કર્યો છે. વ્હોરા સમુદાય વચ્ચે પહોંચુ અને ઇમામ હુસેનની સહાદતમાં મનાવવામાં આવતા માતમમાં શામિલ થવું શીયા મુસ્લિમોને એક મોટો સંદેશ છે. ૨૦૧૯ની ચૂંટણી હેઠળ શીયા મુસ્લિમોને પોતાની તરફ ખેંચવા પ્રયાસ હેઠળ જોવામાં આવે છે. મોદીએ આજે માતમ દરમિયાન વાંચવામાં આવતા મરસિયા અને સૈયદનાની મજલિશને પણ સાંભળી હતી.